કૉન્ગ્રેસના મહામંત્રી રાહુલ ગાંધીએ જવાહરલાલ નેહરુના જન્મદિને જવાહરલાલ નેહરુના મતદારક્ષેત્રમાં ગાંધીટોપી પહેરીને એક મોટી રૅલીને સંબોધી હતી અને ૨૦૧૨માં યોજાનારી ઉત્તર પ્રદેશ વિધાનસભાની ચૂંટણી માટે પોતાના પક્ષના પ્રચારના શ્રીગણેશ કર્યા હતા. જોકે રાહુલે થોડા સમય માટે ગાંધીટોપી પહેરી રાખી હતી. જોકે તેમણે સલામ કર્યા બાદ ટોપી કાઢી નાખી હતી. આ સ્થળે લગાડેલાં પોસ્ટર પણ ધ્યાન ખેંચે એવાં હતાં. આ પોસ્ટરમાં રાહુલ અને જવાહરલાલ નેહરુની મોટી તસવીરો હતી, જ્યારે કૉન્ગ્રેસનાં પ્રમુખ સોનિયા ગાંધીનો અતિશય નાનો ફોટો હતો. રાહુલે રાજ્યની માયાવતી સરકાર પર આકરા પ્રહારો કરતાં કહ્યું હતું કે ‘હિન્દુસ્તાને ઘણી પ્રગતિ કરી છે, પરંતુ ઉત્તર પ્રદેશ હજી પાછળ છે. આ રાજ્યમાં માફિયાનું રાજ છે. આ રાજ્યની સરકારે ખેડૂતોના કેન્દ્રીય ફન્ડનો દુરુપયોગ કર્યો છે. આ સરકાર ભટ્ટા પારસૌલમાં ખેડૂતો પર પોલીસે કરેલા અત્યાચાર રોકવામાં નિષ્ફળ ગઈ છે. હું જ્યારે કિસાનો અને બીજા લોકોને મળું છું ત્યારે મને તેમનાં દુ:ખદર્દ જોઈને ગુસ્સો આવી જાય છે.’